**Dilemă**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dilemă

Un bogat dintre aiceia ce averilor slujesc

Într-o zi purtându-și fala și înaltul rang domnesc

A zărit șezând întins, pe o lespede tocită

Un bătrân brăzdat de vremuri ce-nchina un colț de pită.

Neputând nicicum pricepe gestul bietului creștin

Cu o falsă-nduioșare întrebă cu glas hain:

-De ce, omule, te chinui sa închini codrul de pâine?

Ce folos ți-aduce crucea când traiești precum un câine?

Senin, cu ochii scânteind de-o tainică înflăcărare

Grăi bătrânul cu glas prevestitor: Iertare!

-Crucea mi-e pavăză și scut și-i al scăpării cort.

Ție ce-ți folosește-averea când viețuiești precum un mort?